26 
les ruines de ce chasteau et fismes dresser deuant le glacis de la porte une 
demye lune et contrescarpe ioignante a un parapet de terre a la moderne 
sur les courtines et tours. Nous munismes la place et y mismes cent sol- 
dats de garnison à l’ayde des retrahans. 
Veymar fit recognoistre cette place et nos ouurages iusques a deux fois 
par le colonel Rose , et desesperant de l’emporter de force n’oublia aucune 
ruse pour la surprendre. Tantost posant la nuict embuscades en lieux cou- 
uerts assez pres de la porte aux iours de brouillards, tantost courant sur le 
bestail a cent pas des barrières auec peu de gens, pour faire partir la gar- 
nison et la coupper, et une fois attaquant viuement a la pointe du iour l’ab- 
baye de Migette, dans l'espoir que nous l’irions secourir, une autre fois le 
village de Nans que le marquis auoit fait retrencher. 
Il fit en mesme temps recognoistre Salins par le comte de Nassau et le 
colonel Rose auec six cens cheuaux et autant d'infanterie qui fut descou- 
uerte dez le fort Sainct Andrey, et fut faicte sortie sur eux. 
Veymar caluiniste de religion faisoit tenir son presche a Pontarlier et 
sonner ses trompettes au lieu de cloches pour y appeller le peuple et ses 
gens, mais le peuple se monstra si constant et ennemy de l’héresie que 
nul n’y fut oncques veu, pas mesme y aller par curiosité. 
9. La terre de Sainct Claude après la prise du chasteau de la Chaux 
qui luy est voisin voulut aller au deuant du malheur. C'estoit autreffois 
(du temps de la premiere race des rois de France descendans de Clotilde 
héritiere de Bourgougne ) un desert de hautes montaignes et grandes fo- 
rests, peuplé d’anachoretes que saincts Romain et Lupicin et depuis sainct 
Ouyan y auoient amené et estoient ( dit l’histoire ) cinq ou six cens reli- 
gieux pour l'ordinaire, lesquels cultiuoient la terre de leurs mains et a 
succession de temps rendirent ce desert habitable. Sainct Claude estoit 
comme iay dit cy deuant du temps que ladite premiere race descendue de 
Clotilde regnoit encor en France, et comme il vesquit nonante ans estoit 
encor en vie au temps de Pepin. Il estoit seigneur de marque de la maison 
de Salins et fut premierement archeuesque de Besançon, puis s’alla ran- 
ger simple religieux en l’abbaye qui portoit le nom de sainct Ouyan, ou a 
traict de temps il fut esleu abbé et y mourut en haute viellesse. Son corps 
apres sa mort demeura entier et l’est encor pour le iourdhuy exposé a la 
veue des pelerins et est florissant en miracles. 
Les abbez ses successeurs ioüissoient de leurs montaignes anciennement 
en toute souuraineté, dans le diocèse de Lyon, et estans inquietez par les. 
